CELEX: C2004/251/39
Language: et
Date: 2004-10-09 00:00:00
Title: Kohtuasi T-258/04: Poola Vabariigi 28. juuni 2004. aasta hagi Euroopa Ühenduse Komisjoni vastu

9.10.2004   
            
            
               ET
            
            
               Euroopa Liidu Teataja
            
            
               C 251/21
            
         Poola Vabariigi 28. juuni 2004. aasta hagi Euroopa Ühenduse Komisjoni vastu
   (Kohtuasi T-258/04)
   (2004/C 251/39)
   Kohtuasja menetluse keel: poola
   Poola Vabariik esitas 28. juunil 2004 Euroopa Ühenduste Esimese Astme Kohtusse hagi Euroopa Ühenduse Komisjoni vastu. Hageja täievoliline esindaja on Jarosław Pietras.
   Hageja palub esimese astme kohtul:
   
               —
            
            
               tühistada komisjoni 14. jaanuari 2004. aasta määruse (EÜ) nr 60/2004, millega sätestatakse suhkrusektori üleminekumeetmed Tšehhi Vabariigi, Eesti, Küprose, Läti, Leedu, Ungari, Malta, Poola, Sloveenia ja Slovakkia ühinemise tõttu (ELT L 9, lk 8) artikkel 5, artikli 6 lõiked 1, 2 ja 3, artikli 7 lõige 1 ning artikli 8 lõike 2 punkt a;
            
         
               —
            
            
               jätta kohtukulud Euroopa Ühenduse Komisjoni kanda.
            
         Õiguslikud alused ja peamised argumendid
   Hageja toetub järgmistele määruse nr 60/2004 artiklit 5 puudutavatele väidetele:
   
               —
            
            
               kehtestades erga omnes imporditollimaksu, mille määr ületab enne Poola ühinemist Euroopa Liiduga kehtinud tollimaksu määra, on rikutud kaupade vaba liikumise põhimõtet;
            
         
               —
            
            
               komisjon on olnud ebapädev ning akti Tšehhi Vabariigi, Eesti Vabariigi, Küprose Vabariigi, Läti Vabariigi, Leedu Vabariigi, Ungari Vabariigi, Malta Vabariigi, Poola Vabariigi, Sloveenia Vabariigi ja Slovaki Vabariigi ühinemistingimuste ja Euroopa Liidu aluslepingutesse tehtavate muudatuste kohta (1) artiklit 22 ja artikli 41 esimest lõiku ning IV lisa 5. peatükki on rikutud, võttes vastu meetmed, mis muudavad nimetatud aktis sätestatud tolliliidu normide kohaldamistingimusi ning vaidlusalaste sätetega on sinna lisatud tooteid, mis ei kuulu ühise põllumajanduspoliitika valdkonda;
            
         
               —
            
            
               võttes rakendusele meetmeid, mis kohtlevad Poola kodanikke erinevalt võrreldes sarnases olukorras olevate ühenduse 15 liikmesriigi kodanikega, on rikutud diskrimineerimise keeldu kodakondsuse alusel;
            
         
               —
            
            
               võttes vastu põhjendamata meetmeid on rikutud olulisi vorminõudeid;
            
         
               —
            
            
               sätestades nimetatud ühinemisaktis reguleeritud tingimustega vastuolus oleva korra toodetele, mis olid 1. mail 2004 ajutiselt ladustatud, mille suhtes kohaldatakse mõnda tollirežiimi või mida transporditakse laienenud ühenduses, ning eriti kehtestades imporditollimaksud, mille määr ületas enne Poola ühinemist Euroopa Liiduga kehtinud tollimaksu määrasid, on rikutud õiguspärase ootuse põhimõtet.
            
         Määruse nr 60/2004 artikli 6 lõigete 1 ja 2 osas esitab hageja väite komisjoni ebapädevusest, samuti, et rikutud on ülalmainitud ühinemistingimuste akti artiklit 22 ja artikli 41 esimest lõiku ning IV lisa 5. peatükki koostoimes nõukogu 19. juuni 2001. aasta määrusega (EÜ) nr 1260/2001 suhkrusektori turgude ühise korralduse kohta (2) selles osas, milles vaidlusalused sätted sätestavad, et kvooti ületava ladustatud suhkru ja isoglükoosi komisjonipoolsel hindamisel võetakse arvesse ka suhkru vormis imporditud tooteid (suhkru aseained), ning on keelatud kvooti ületava laostatud suhkru ja isoglükoosi kõrvaldamine selle eksportimisega töödeldud tootena (suhkru aseaine).
   Määruse nr 60/2004 artikli 6 lõike 3, artikli 7 lõike 1 ning artikli 8 lõike 2 punkti a osas väidab hageja, et pannes vaidlusaluste sätetega Poolale kohustuse, mille täitmine on praktikas võimatu ning keeldudes koostööst esilekerkivate raskuste ületamise nimel, on liikmesriikide ja ühenduse institutsioonidevahelistes suhetes rikutud solidaarsuse ja hea usu põhimõtet (EÜ asutamislepingu artikkel 10).
   Määruse nr 60/2004 kõigi vaidlustatud sätete osas väidab hageja, et komisjon on ületanud oma pädevust, võttes rakendusele meetmeid, mille tegelik eesmärk pole ühise põllumajanduspoliitika normide jõustumise hõlbustamine Poolas, vaid 15 liikmesriigist koosneva ühenduse kaitsmine Poola põllumajandustootjate konkurentsi vastu.
   
      (1)   ELT L 236, 23.9.2003, lk 33.
   
      (2)  EÜT L 178, lk 1 koos selle muudatustega.